
Campania Națională pentru verificarea modului în care sunt respectate prevederile legale privind încheierea și executarea contractelor individuale de muncă precum și prevederilor legale privind cerințele minime de securitate și sănătate în muncă, de către angajatorii care desfășoară activități în domeniile: agricultură, pescuitul și acvacultura, vânătoare, silvicultura, exploatare forestieră 
Activitățile desfășurate în agricultură, silvicultură, vânătoare și pescuit, se caracterizează prin condiții de muncă care expun lucrătorii la riscuri biomecanice, mulți dintre factorii care determină riscul biomecanic fiind dificil de abordat, deoarece depind de sarcinile nestandardizate îndeplinite de lucrător.
Ecocondiționalitatea și presiunea de a îndeplini obiectivele privind schimbările climatice și reglementările de mediu sunt adesea citate ca un factor major de suprasolicitare de către lucrătorii din domeniile menționate.

Astfel, având în vedere obiectivele specifice ale Inspecției Muncii, în acord cu Programul cadru de acțiuni aferent anului 2025, în perioada următoare, până la sfârșitul lunii septembrie, se va desfășura Campania Națională pentru verificarea modului în care sunt respectate prevederile legale privind încheierea și executarea contractelor individuale de muncă, precum și prevederile legale privind cerințele minime de securitate și sănătate în muncă de către angajatorii care desfășoară activități din domeniile: "agricultură" cod CAEN 01,"pescuitul și acvacultura" cod CAEN 031 și cod CAEN 032,"vânătoare, capturarea cu capcane a vânatului și activități de servicii anexe" cod CAEN 017, "silvicultura și alte activități forestiere" și "exploatare forestieră" cod CAEN 021 și cod CAEN 022.

În domeniile de activitate care fac obiectul campaniei, lucrătorii se confruntă, în anumite condiții, cu riscuri ridicate de accidentare și/sau de îmbolnăvire profesională, fapt ce determină un număr mare de accidente cu incapacitate de muncă și mortale.

Controalele anterioare efectuate în aceste domenii de activitate au evidențiat următoarele:

· înțelegerea tacită între angajatori și lucrători, în urma căreia angajații prestează muncă în lipsa unui contract individual de muncă, profitând de avantajul că activitatea se desfășoară departe de așezămintele umane, în condiții de izolare socială, fiind mai greu de identificat și de controlat;

· datorită desfășurării activității în condiții de izolare, identificarea și controlul angajaților se face de cele mai multe ori cu ocazia producerii și cercetării accidentelor grave, activitatea de prevenire fiind redusă și foarte greu de realizat;

· lipsa forței de muncă calificate și instruite corespunzător;

· folosirea unor echipamente de muncă necorespunzătoare, precum și aplicarea unor tehnologii de exploatare care nu respectă legislația de securitate a muncii;

· neevaluarea factorilor de risc și lipsa programului de prevenire și protecție în urma evaluării;

· lipsa instrucțiunilor proprii de lucru pentru activitățile desfășurate;

· neutilizarea, neacordarea și lipsa echipamentului individual de protecție;

· neefectuarea controlului medical la angajare și a celui periodic;

· mediul de muncă necorespunzător în condiții de izolare, sau prezența lucrătorilor în condiții psiho-sociale necorespunzătoare, uneori completate cu consumul de băuturi alcoolice.
Campania va evidenția importanța existenței unui cadru general care să responsabilizeze angajatorii  să respecte legislația în domeniul relațiilor de muncă, să evalueze riscurile și să adopte măsuri preventive pentru securitatea și sănătatea lucrătorilor.

